**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/3335-2/2023.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2023. november 30-án 15.00 órakor** megtartott **közmeghallgatásáról**

**Az ülés helye:** Balatonszepezd, Bertha Bulcsu Közösségi Ház földszinti tanácsterem

8252 Balatonszepezd, Szegfű köz 1.

**Jelen vannak:** Bíró Imre polgármester

 Hegyiné Havasi Valéria alpolgármester

 Varga József képviselő

**Igazoltan távol:** Inhof Tamás

dr. Temesvári Zsolt képviselők

**Tanácskozási joggal megjelent**:

 dr. Varga Viktória jegyző, jegyzőkönyvvezető

 dr. Kiss Balázs Tamás aljegyző

 Szántó Szilvia irodavezető

 Bicskei László r. őrnagy, Balatonfüredi Rendőrkapitányság

 Surányi Péter fővadász

**Bíró Imre polgármester:** Köszönti a közmeghallgatáson megjelenteket. Idén már túl vannak két lakossági fórumon, ez most a kötelező közmeghallgatás. Megállapítja, hogy a képviselő-testület 3 fő jelenlétével határozatképes, a közmeghallgatást megnyitja. Javasolja, hogy a közmeghallgatáson a meghívóban szereplő napirendi pontok kerüljenek megtárgyalásra.

A napirendet a képviselő-testület egyhangú szavazással elfogadja.

**Napirend:**

**1) Beszámoló a település közbiztonsági helyzetéről**

*Előterjesztő: Bíró Imre polgármester*

**2)** **Tájékoztató Balatonszepezd Község Önkormányzata Képviselő-testületének 2023. évben végzett munkájáról és 2024. évi terveiről**

*Előterjesztő: Bíró Imre polgármester*

**3) A helyi környezet védelme**

*Előterjesztő: Bíró Imre polgármester*

**NAPIREND TÁRGYALÁSA**

**1) Beszámoló a település közbiztonsági helyzetéről**

*Előterjesztő: Bíró Imre polgármester*

**Bíró Imre polgármester:** Köszönti a rendőrkapitányság részéről megjelent Bicskei László őrnagy urat, és kéri, hogy tartsa meg a közbiztonsági beszámolót.

**Bicskei László r.őrnagy:** Szerencséjük van a településsel, nyugodtnak mondható a közbiztonsági helyzet. Sok a turista, így inkább közlekedési szabálysértések történnek az átmenő forgalom miatt. Összesen 12 db bűncselekmény történt az előző évben 5. Az általánosságban elmondható, hogy az összeshez képest ez elenyésző. Ismerteti a közlekedési bűncselekményeket, szerencsére halálos baleset nem volt. A rendezvényeken rendőri intézkedés nem történt. Traffipaxra, sebességmérésre nagy hangsúlyt fektetnek, mert ez a szubjektív biztonságérzethez hozzátartozik. A körzeti megbízottal összehangoltan működnek. Köszönik az együttműködést az önkormányzattal, jó a kapcsolat.

**Mészáros László lakos**: Van egy ember a faluban, aki zaklatja őket, ott ül…

**Komárcsevics Szabolcs lakos**: Részegen motorozgatsz a faluban! Őt is zaklatják, feljelentik…..

**Bíró Imre polgármester:** Kéri, hogy a személyes dolgokat ne itt rendezzék el, ez egy közmeghallgatás.

**Bicskei László r.őrnagy**: Kéri, hogy fáradjon be a kapitányságra, ott kell feljelentést tenni.

**Táncos Róbert lakos**: Kérdezi, hogy a traffipaxok hová lesznek kitelepítve?

**Bíró Imre polgármester**: A traffiboxoknak két változata van. Az aktív 5 millió Ft, ennek a feléből helyette inkább 3 db sebességmérőt helyeztek ki. És van a traffiboxnak az úgymond kamu változata, amiről senki nem mondja meg, hogy mér-e. A netes csalások nagyon elterjedtek, kéri, hogy erre figyeljenek.

**Táncos Róbert lakos**: Mi a pénzmegosztás az 5 milliós tételnél? Ő a felére emlékszik.

**Bíró Imre polgármester**: Nem tudja.

**Bicskei László r.őrnagy**: Üzemeltetési költség is felmerül. Nem egyszerű üzemeltetni, hálózat is kell, arra is rá kell kötni. Nem is lehet akárhová kihelyezni.

**Szűcs László lakos**: Ez egy közmeghallgatás. Itt mindenki tiszteletdíjat kap a munkájáért, azért, hogy itt legyen, ezért mindenkit tisztelettel végig kell hallgatni. Azt kérdezi, hogy a település több közösségi oldalán futótűzként terjedt a hír, hogy egyes szomszédok betörőket láttak a településen. Ha ilyen történik, akkor ez hogyan zajlik a kapitányságon, mi a szolgálati rend? Hogyan tudja bejelentőként, hogy mi lett a bejelentésével?

**Bicskei László r.őrnagy**: Ez a szolgálatot ellátó állománytól és a napszaktól is függ, de alapvetően a bűnügyesek mozdulnak rá erre.

**Szűcs László lakos**: Mi történik a lakossági bejelentés esetén? Hogyan tud ennek utánajárni?

**Bíró Imre polgármester**: Hozzá is érkezett ilyen bejelentés. Felhívta Kántor Krisztián körzeti megbízottat. Mint polgárőr, beült az autóba, tett egy kört a faluban. Nem látott senkit, nem találkozott senkivel, aki a leírásban szerepelt. Ez az ügy előzménye.

**Szűcs László lakos**: Honnan érkezett a jelzés hozzá?

**Bíró Imre polgármester**: Telefonon. Nem az interneten látta.

**Szűcs László lakos**: Akkor ön, mint a polgárőr egyesület vezetőjeként…..

**Bíró Imre polgármester**: Nem a polgárőrség vezetője, csak egy polgárőr.

**Szűcs László lakos**: Akkor polgárőrként nem vette fel a kapcsolatot a rendőrséggel….

**Bíró Imre polgármester**: De felvette, világosan mondta, hogy felvette a kapcsolatot a körzeti megbízottal.

**Szűcs László lakos**: De nem a balatonfüredi rendőrkapitánysággal. Arra kérdezne-e rá, hogy az előbb említett 12 db bűncselekmény az vélhetően a lezárt ügyek, mert a cselekmény az befejezett alakzat, mert megtörtént, ez pedig egy folyamatban lévő ügy, ez az ügy konkrétan benne van-e.

**Bicskei László r.őrnagy**: Ha folyamatban van az ügy, akkor nem adhat felvilágosítást. A közösségi oldalakat a kapitányság nem nézegeti. Ha valaki betelefonál, vagy e-mailt ír, akkor tud a rendőrség eljárni. Adatot szolgáltatni a kapitányság vezetője tud.

**Szűcs László lakos**: Akkor mivel a polgárőr kolléga nem jelezte a rendőrségnek…..

**Bicskei László r.őrnagy**: Jelezte.

**Szűcs László lakos**: Csak a körzeti megbízottnak…...

**Bicskei László r.őrnagy**: Jelezte, az ugyanaz.

**Szűcs László lakos**: Ja, hogy a körzeti megbízottól kapnak….

**Bicskei László r.őrnagy**: A körzeti megbízott az tovább kellett, hogy jelezze. Adatot akkor fog kapni a konkrét ügyről, ha bejelentő.

**Bíró Imre polgármester:** Megköszöni az őrnagy úrnak a részvételt és a válaszokat.

**2) Tájékoztató Balatonszepezd Község Önkormányzata Képviselő-testületének 2023. évben végzett munkájáról és 2024. évi terveiről**

*Előterjesztő: Bíró Imre polgármester*

**Bíró Imre polgármester:** A mai közmeghallgatáson számot kíván adni a 2023. évben elért eredményekről, a képviselő-testület munkájáról és 2024. évi tervekről. A képviselő-testület az idei évben október 31-ig 15 ülést tartott. Az önkormányzati határozatok száma október 31-ig 98, az önkormányzati rendeletek száma október 31-ig 16. A 2023-ban megvalósított projektek, beruházások a következők: Bertha Bulcsu közösségi ház hátsó támfalának javítása, utcanévtáblák felújítása, hirdetőtáblák felújítása, napelemes lámpák telepítése, Központi Strandi büfé bérbeadása, galéria bérbeadása pizzéria üzemeltetésére, Szepezdfürdői és Virius-i strand szolgáltatásbővítése – vendéglátó egységek kialakítása, orvosi rendelő szemvizsgáló berendezés internet szolgáltatás telepítése, kékhullám strandminősítés 4\*, súlykorlátozás bevezetése, külterületi utak pályázat közbeszerzés, kisajátítás, kivitelezés, forgalomba helyezés, elszámolás, belterületi úthálózat felújításának felmérése, HÉSZ módosítás 3. lépcső, szepezdfürdői vasúti átjáró ügyének elindítása, csatornázási tervek elkészíttetése, sebességmérők kihelyezése, Viriusi Büfé épület visszaszerzése, úttal kapcsolatos bírósági ügy, szerszámbeszerzések, Árpád u. belterületi szakasza felújításának közbeszerzése, szociális tűzifa program, kintlévőségek behajtása, csapadékvíz elvezető árkok tisztítása, utak szélesítése, önkormányzati lakás felújítása pályázat, amin most fognak indulni. A főbb költségvetési adatok, adó és egyéb bevételek, kiadások a következők. Lakossági víz- és csatorna támogatásra 8.974.500 Ft, szociális célú tüzelőanyag támogatásként 31 m3 fára 826.770 Ft támogatást kaptak. Ez évi települési költségvetési előirányzatuk 494.061.000 Ft, soha nem volt ennyi. 2023. szeptember hó végéig az adatok a bevételi oldalon 442.187.000 Ft-os teljesítést mutatnak, ami 89,5 %. A kiadási oldalon 263.805.000 Ft a teljesítés, ami 53 %. Ebben az évben a strandi belépőjegyekből, és kabin bérletekből bruttó 33.676.000 Ft bevétel realizálódott. A vállalkozók által befizetett strandi terület bérleti díjból nettó 9.632.000 Ft volt a bevétel.

Az adóbevételek a következőképpen alakultak: építményadóból október végéig 69.914.000 Ft, telekadóból 24.360.000 Ft, idegenforgalmi adóból 9.085.000 Ft, iparűzési adóból 19.918.000 Ft folyt be, ez összesen a késedelmi pótlékokkal együtt 123.718.000 Ft. Az építményadó be nem fizetett összegével kapcsolatban a beszedés folyamatos, végső lépésként végrehajtás során beszedésre kerülnek, a telekadó növekmény a 2022. év végén indított végrehajtásoknak, adósok által korábban részletfizetésre kért befizetések teljesítésének köszönhetően emelkedett. Az idegenforgalmi adó befizetések emelkedése a magasabb vendégéjszaka számnak, az ellenőrzéseknek és szállásadók fegyelmezettebb nyilvántartásának és befizetéseinek köszönhető. A gazdálkodás kiegyensúlyozott volt, hitelállománnyal az Önkormányzat nem rendelkezik.

Települési támogatás megállapítására október 31-ig 9 alkalommal került sor. Rendkívüli települési támogatásban 5 fő részesült egy-egy alkalommal, születési támogatásban 1 fő részesült 50 ezer forint összegben, temetési támogatásban 2 fő részesült 50 ezer forint/fő összegben. Iskola- és óvodakezdési támogatás 625.000 Ft összegben került kifizetésre. A támogatásban összesen 26 fő részesült: óvodások 3 fő 15 ezer Ft/fő, általános iskolások 11 fő 20 ezer Ft/fő, középiskolások 7 fő 30 ezer Ft/fő, felsőfokú tanulmányokat folytatók 5 fő 30 ezer Ft/fő összegben. Az önkormányzat a Bursa Hungarica Felsőoktatási Önkormányzati Ösztöndíj Pályázat programhoz való csatlakozásával lehetőséget biztosít azoknak a balatonszepezdi lakcímmel rendelkező nappali rendszerben felsőfokú tanulmányokat folytató diákoknak, akik szociálisan rászorultak. A 2022/23-as tanévre 2 fő hallgató adta be pályázatát és részesül 30 ezer Ft/fő/hó támogatásban, 10 hónapon keresztül.

Az elmúlt évben az önkormányzat 37 erdei m3 keménylombos szociális célú tűzifa vásárlására nyert állami támogatást, mely 24 háztartásban került kiosztásra, háztartásonként 1,5-1,6 m3 mennyiségben. 2023-ban az Önkormányzat 31 erdei m3 keménylombos tűzifa támogatására nyert pályázatot. A támogatásra jogosult lakosok részére október 1-31. között volt lehetőség a kérelmek benyújtására. A tűzifa kiosztásának határideje: 2024. február 15.

Közfoglalkoztatás keretén belüli foglalkoztatásra folyamatosan van lehetőség, jelentkező azonban nincs rá.

A falugondnoki szolgálat, mint szociális alapszolgáltatás a településen 2002. január 1-től folyamatosan biztosított, az önkormányzat alkalmazásában lévő falugondnokkal. A falugondnok a községben élő segítségre szorulók, főként idősek számára áll rendelkezésre. Szükség esetén segít a bevásárlásban, orvoshoz, szakorvoshoz eljutásban, gyógyszerkiváltásban, valamint feladatai közé tartozik még a szociális étkezés keretén belül biztosított ebéd házhoz szállítása is. A szociális étkeztetést kérők száma 28 fő, melyből az ellátást átlagosan igénybe vevők száma 25 fő. A család-és gyermekjóléti szolgálatot és házi segítségnyújtást, mint kötelezően ellátandó önkormányzati feladatokat a Balatonfüred Szociális Alapszolgáltatási Központtal kötött együttműködési megállapodás alapján biztosítja Balatonszepezd Község Önkormányzata, csakúgy, mint a nem kötelező ellátásként nyújtott házi jelzőrendszeri szolgálatot is.

2024 évi tervek közé tartozik az Árpád utca belterületi szakaszának kiépítése, kb. 50 millió Ft összeggel. A Magyar Falu Program pályázata is megnyílik, ott az önkormányzati lakás felújtására szeretnének pályázni, közfeladatot ellátó személy részére. A csatornaterveket elkészíttetik, hogy pályázni tudjanak. Két nagy rész van, ahol nincs csatorna, de terv sem. Kértek a tervezésre ajánlatokat, 18 millió Ft a két ütem megtervezése. A kivitelezést becsülni sem tudja. A szepezdfürdői strand kerítését javítani kell. A Panoráma sétány faszerkezetének komoly karbantartásra van szüksége. Visszaperelték a víriuszi büfét, annak a hasznosítása is a jövő év feladata. A horgásztanyánál visszakaptak egy telekegyüttest, ennek a hasznosítása. Jött egy kérés a szepezdfürdői strandnál egy vitorlás pihenőhely létesítésére, és a művelődési ház felújítása is esedékes. Figyelik a pályázatokat, amit lehet, kihasználják.

**3) A helyi környezet védelme**

*Előterjesztő: Bíró Imre polgármester*

**Bíró Imre polgármester:** A nyirádi karsztvíz bázis szinte kimeríthetetlen készletekkel rendelkezik, továbbra is onnan kapják a vizet, az ellátás továbbra is folyamatosan biztosított. A szennyvízcsatornázás 85 %-os. Néhány nyaralós övezet maradt csatorna nélkül, de támogatást csak meghatározott lakosságszámra kapnak. A hiányzó részeket megterveztetik azért, hogy gyorsan és hatékonyan pályázhassanak. Az illegális szemétlerakóhelyet igyekeznek felszámolni, a településüzemeltetés sok időt fordít a szemét összegyűjtésére. Az idén megszervezték a zártkerti hulladék gyűjtést is. Új szolgáltató vette át a hulladékgazdálkodási feladatokat, országos hatáskörrel. Nyáron nagy probléma a zöldhulladék lerakása. Jelenleg megállapodásuk van egy zánkai vállalkozóval, hogy térítés ellenében elszállítja a zöldhulladékot. A hatályos favédelmi rendeletnek köszönhetően szigorúan szabályozzák a belterületi fakivágásokat. A zöldterületek karbantartását saját embereik és vállalkozók bevonásával végzik. A hótolásra érvényes szerződésük van, a vállalkozó pár órával a hóesést követően már dolgozik az utakon, mindenki megelégedésére. A karbantartók beszerezték a síkosság elleni védekező eszközöket, készenlétben állnak. A zajvédelemről elmondja, hogy a nagy súlyú gépjárművek behajtásának korlátozása megtörtént, 7,5 t feletti behajtáshoz előzetesen megkért hozzájárulás szükséges. A vadakkal kapcsolatosan sok bejelentés érkezik, amit jeleznek a vadásztársaságnak. A vadászattal, vadkárokkal kapcsolatosan Surányi Péter fővadász urat hívták meg.

**Surányi Péter fővadász**: Balatonszepezden az elmúlt évben lecsökkentek a bejelentések. Az elütött vadat a vadászatra jogosult köteles elszállítani. Van egy vadbefogó, ami hatékonyan működik, a jövőben ez használható. Balatonalmádinak van kölcsönadva, de visszakérhető. A belterületi vad problémája ismert.

**Gilbert Erika lakos**: Milyen telefonszámon lehet bejelenteni a vaddal kapcsolatos eseményeket, pl. ha elütés történik?

**Bíró Imre polgármester**: Baracskai Lajost, a vadásztársaság vezetőjét kell hívni, fenn van a honlapon a száma.

**Gilbert Erika lakos**: Éjfélkor is? És döglött állat esetén?

**Surányi Péter fővadász**: Éjjel a rendőrséget kell hívni, a 112-őt, ők értesítik a hivatásos vadászt. Vadászható fajokkal foglalkoznak, az ilyen döglött állat esetén is a hivatásos vadászt kell értesíteni. A vadász munkaideje kötetlen, intézkedni fognak.

**Sporik Mária lakos**: Ő nem hallott a befogóról, ez mit jelent?

**Surányi Péter fővadász**: Ez egy nagyméretű vaddisznó befogó, akkora, mint ennek a teremnek a harmada, de van kifejezetten rókabefogó is. Ez igazából egy élvefogó csapda, ami önkioldó szerkezettel van ellátva. Ahol telepítik, ott be kell etetni, oda kell szoktatni az állatot. Ez egy olyan csapda, amit aktiválni kell. Ezt mindig éjszaka teszik, akkor van vadmozgás. Mire a lakosság felkel, addigra elszállítják az állatot. A sertéspestis miatt ezt élve nem lehet megtenni, de igazából az áttelepítés sem cél.

**Bíró Imre polgármester**: Megköszöni a fővadász úr közreműködését. A Mol Mohu nem tudott eljönni. Azt kérték, hogy tájékoztassa a lakosságot, hogy a lomtalanítás változatlanul megmarad. A zöldhulladékot nem fogják elszállítani, korábban 150 kg-ot lehetett Balatonfüredre bevinni. A szelektívzsák marad, 6 db jár mindenkinek, ennek közvetítésében segítséget nyújt az önkormányzat. A szűk utcák gondot jelentenek. A bokrokat el kell távolítani, a murvás utakra nem hajtanak be szívesen. A kommunális szemétszállításnál kérik, hogy csak előző este tegyék ki a kukát. A szelektívet csak a vízműig viszik el. A külterületi utakhoz nem tudnak bemenni, illetve nem tudnak megfordulni. Ezzel volt a legtöbb problémájuk. A parkoló autók is gondot jelentenek, mert nem tudnak befordulni az utcára. Kéri, hogy legalább a szemétszállításai napon ne álljanak úgy meg. Probléma esetén az ügyfélszolgálatot kell hívni, megpróbálnak segíteni.

**Kérdések**

**Bíró Imre polgármester:** A környezeti beszámoló után a beérkezett írásbeli kérdésekre szeretne választ adni. Béresiné Kézdy Éva javasolja, hogy a strand bejáratánál lévő táblán az időpontokat változtassák meg, vagy vegyék le a táblát, mert a táblán az áll, hogy a stand területén május 31. és szeptember 15 között tilos a horgászat, de az önkormányzat a rendeletet nem tartja és nem tartatja be. Balatonszepezdre a nyaralók, vendégek a Balaton és a szép strand miatt jönnek. Viszont, ha a strand használatban korlátozzák őket a táblán lévő dátumok ellenére, az nem használ az önkormányzat megítélésének. A strandi horgászattal kapcsolatosan nem érti a kérdést. A tábla már egy évtizede kinn van, célja, hogy ne a strandolás közben legyen a horgászat. Nem tervezik megszüntetni, máshogy szabályozni. Igyekszik sokszor ellenőrizni, és figyelmezteti azokat, akik nem a meghatározott időszakban horgásznak.

**Varga József képviselő**: Azt is figyelembe kell venni, hogy változtak az évszakok, a fürdési szezon. Lehet, hogy ezen változtatni kell majd, mert idén május közepétől egészen októberig lehetett fürdeni. El kell ezen gondolkodni a jövőben.

**Bíró Imre polgármester**: Balogh Magdolna kérdéseire szeretne választ adni. Az első kérdés, hogy választáskor ígéret volt a szepezdi hivatalba az ügyintézés visszahelyezése. Sikerült is az állásra jelöltet találni. Zánkai hivatalban kezdett dolgozni azzal a tájékoztatással, hogy betanulásra van szükség. Ennek már több éve. Mi történt? A választáskor valóban ígéret volt a Balatonszepezdi Kirendeltség visszaállítása. De mi is történt: az előző vezetés ideje alatt 2020. év elején az összes hivatali dolgozó vagy elbocsátásra került, vagy felmondott. Az időközi választáskor a testület szerette volna visszaállítani a kirendeltséget, de ez már nem volt lehetséges. Ugyan próbáltak több aljegyzőt is megnyerni a kirendeltség vezetésére, de ez nem vezetett eredményre. 2021. márciusától egy ügyintéző került felvételre, aki elfogadta az akkori kedvezőtlen bérezést és a Zánkai Közös Önkormányzati Hivatalban elkezdték a betanítását. Mivel a kirendeltség visszaállításához még mindig hiányzott 4 szakügyintéző, a testület úgy döntött, hogy 2021. szeptember 1-től az összes hivatali szakfeladat ellátásával a Zánkai Közös Önkormányzati Hivatalt bízza meg. Az összes, Balatonszepezdet érintő feladatokkal és ügyekkel kapcsolatosan, mint pályázatok beadása, projektek irányítása, településüzemeltetés, strandműködés felügyelete, az önkormányzat működik tovább egy polgármesterrel és egy irodavezetővel, aki jelenleg a Nemzeti Közszolgálati Egyetem másodéves hallgatója jegyző képzésen.

**Gilbert Erika lakos**: Most van vagy nincs itt ügyintéző? Nem érti a választ.

**dr. Varga Viktória jegyző**: Valóban úgy indult, hogy felvettek egy kolléganőt, mint a hivatal állományában lévő köztisztviselőt, azzal a szándékkal, hogy betanul és ő fogja a szepezdi ügyeket intézni. Tekintettel arra, hogy további ügyintézők nem kerültek felvételre, úgy döntöttek, hogy nem a hivatal alkalmazottja lesz, hanem Balatonszepezd Község Önkormányzatáé. Ez jelenleg is így van. A kolléga nem hivatali alkalmazott, hanem az önkormányzati ügyeket, pályázatok intézi, azokat, amik nem kapcsolódnak szorosan a hivatali munkához. Pályázatok beadása, menedzselése, egyeztetések, munkaterület átadás, ezek, amikhez itt kell lenni helyben a polgármester mellett.

**Gilbert Erika lakos**: Hány embere van akkor Balatonszepezd Önkormányzatának?

**Bíró Imre polgármester**: Az irodában ketten vannak, egy főállású polgármester és az irodavezető. Ismerteti az önkormányzati alkalmazottakat. Ez 9,5 fő a költségvetésben. A fél abból adódik, hogy nyáron egy félállású ügyfeles kolléga van. A három hónapra felvett strandpénztárosok tesznek egy egész állást.

**Szűcs László lakos**: Hány egész évben dolgozó 8 órás alkalmazott van?

**Bíró Imre polgármester**: 5 karbantartó, a falugondnok, az irodavezető és a polgármester. Második kérdés volt, hogy több bejelentés és engedély nélküli fakivágás történt a településen az évek során. Hány ilyen eljárás indult? Mekkora összeget fizettek az önkormányzatnak ilyen címen?

**dr. Varga Viktória jegyző**: Az évek soránt nem tudja, fakivágási rendelet tavaly július 1. óta van, így az azóta eltelt időszakról tud beszámolni. Három eljárás indult engedély nélküli fakivágás miatt, ebből két esetben figyelmeztetés szankció, egy esetben pedig 100.000 Ft bírság került megállapításra, amit be is fizettek.

**Bíró Imre polgármester**: Következő kérdés, hogy áll a Honvéd utca alatti vízparti irtás ügye, ami önkormányzati telket is érintett? Milyen kártérítést kapott az önkormányzat? A környezetvédelmi területtel kapcsolatosan az önkormányzat nem kapott kártérítést. Udvari úr itt van, ő el tudja mondani, mi a helyzet. Ő a szolgalmi úton csinált egy bejárót.

**Udvari János lakos**: A szolgalom alapján a bejárása biztosított. A kivágott fák tekintetében természetvédelmi szakértő járt el, egyenként jelölte meg a kivágandó fákat.

**Bíró Imre polgármester**: Harmadik kérdés, hogy milyen változások történtek a hétvégi utcán hagyott szemét elhelyezések megszüntetése érdekében? Ugyanez a kérdés a zöldhulladék elhelyezésével kapcsolatban az erdős részeken. Ugyanaz történt, mint a korábbi években. Tiltó táblákat raktak ki, próbálják a lakosság figyelmét felkelteni a környezet védelmére. Azt a hulladékot, amit mégis elhagynak, kénytelenek összeszedni. Hozzá kell tenni, hogy az elhagyott hulladék mennyisége csökkent. A zöldhulladékot illetően ugyanez a helyzet. A lakosság és az egyén felelősségét is hangsúlyozza. A hulladékot össze kell szedni, az önkormányzat ezt meg is teszi. De ez nem csak az önkormányzat, hanem mindenki felelőssége. Negyedik kérdéskör, hogy a problémás, peres ügyek hogyan állnak? Mennyit sikerült lezárni, egyezséget kötni? Egyáltalán hány peres ügy van? Eddig ez mibe került a falunak? Sok rendezetlen ügyet sikerült felgöngyölíteni, amik évtizedek óta húzódnak. A Millenia Kft-vel szemben indított be nem fizetett településrendezési szerződésből adódó 10 millió Ft követelésből 6 millió Ft-ot sikerült behajtani. Bírósági ítélet van, a céget azóta fel is számolták, jelenleg a behajtás nehézségekbe ütközik. A szintén 2 éve húzódó Víriuszi büfé ügyében az első tárgyalást megnyerték, a másodikat elveszítették. A Kúria által hozott végleges, jogerős döntéssel az önkormányzat az épületeket visszakapta. Hasznosításuk a jövő kérdése, véleménye szerint az értéke 50 és 100 millió Ft között van. Folyamatban lévő ügy még a Veszprémi Kormányhivatal Útügyi Hatóságával szemben, ami a Víriuszi strandhoz a kempingen át vezető út közforgalom elől el nem zárt magánútra való minősítése miatt. A térképi út a kerítés mellett van, amit soha nem használtak, és lett egy kacskaringós, amit igen, de az nincs a térképen. Sajnos ebben az ügyben a bíróság a kormányhivatal mellett döntött, de ezzel is a Kúriára fognak menni. Az ingatlan, ami kivett táborhely, még mindig osztatlan közös tulajdon, így az út tulajdonjoga is eszerint van elosztva. A fenti ügyek ügyvédi költsége kb. 1 millió Ft körül van, plusz a bírósági költségek.

**Táncos Róbert lakos**: A HÉSZ szerint a kemping területe egy ingatlan. Jövőbeni szándék, hogy szétdarabolják? A Sebestyén polgármester idejében volt egy megállapodás.

**Bíró Imre polgármester**: Volt. Amit sajnos sosem írt alá. Útkapcsolatuk van, építési engedélyt kaptak. Ha külön hrsz-re veszik, akkor nem lesz útkapcsolatuk.

**Varga József képviselő**: A szennyvízátemelő 250 méteres védőövezetének csökkentését szavazták meg az útért cserébe. Ezt nem írta alá a Sebestyén úr.

**Szűcs László lakos**: Azt mondta a falufórumon, hogy megdöbbenve vették észre a kemping beépítését és szétdarabolását. Ezt Ön mondta el.

**Bíró Imre polgármester**: A következő kérdés, hogy hány százalékkal nőtt a falu személyi költség kiadása 2019-2020-hoz képest? Mely munkakörben nőtt legjobban és hány százalékkal? Ugyanezen időszakban hány százalékkal nőtt a település bevétele, a szociális kiadásokra fordított összeg, valamint mennyit növekedett a sikeres pályázatokkal nyert összeg. Nehéz összehasonlítani a 2019-es évet a 2023-assal. Minden inflálódik. Hasonló arányban növekedtek ezek az összegek. Százalékos változás bizonyosan van, de csökkenő és nem növekvő. A bérszínvonalakat is figyelembe véve jelentős különbségek vannak a pl. a 2020-as évek és a 2023-as év bér színvonalában is. A személyi juttatások 2019-ben 33 millió Ft, 2020-ban 28 millió Ft, 2021-ben 31 millió Ft, 2022-ben 43 millió Ft, 2023-ban 60 millió Ft nagyságrendileg. Ugyanakkor a költségvetési bevételek is emelkedtek, 2019-ben 218 millió Ft, 2020-ban 282 millió Ft, 2021-ben 353 millió Ft, 2022-ben 409 millió Ft, 2023-ban 523 millió Ft. A szociális kiadásokra fordított összeg esetében az állami támogatás összege minden évben teljes mértékben célzott felhasználásra kerül. Az ellátottak pénzbeli juttatása 2019-ben 2 530 170 Ft, 2020-ban 2 658 584 Ft, 2021-ben 3 655 500 Ft, 2022-ben 2 808 900 Ft, 2023-ban 2 705 000 Ft volt. A csökkenés neki is érdekes volt. Az állami támogatás viszont szintén csökkent, mert a helyi iparűzési adóhoz képest adják, mivel azzal jól állnak, kevesebb állami támogatást kaptak.

**Szarka Ilona lakos**: Mi az oka annak, hogy helyben kevesebb lett a szociális támogatás?

**Bíró Imre polgármester**: Az előző polgármesternél ez nagyon magas volt, ő sok támogatást kiosztott. Most kevesebb a kérelem, lehet jobb módúak az emberek.

**Balogh Magdolna lakos:** 2021-ben 15 ezer volt a karácsonyi támogatás, tavaly 10 ezer Ft, idén 12 ezer Ft. Jó lenne azért a 2021-es szintet elérni.

**Bíró Imre polgármester**: A szociális keretszámtól függ, ami év végére marad, azt tudják szétosztani. Mivel sokan kapnak, ennyi jutott, kb. 120-an kaptak.

**Gilbert Erika lakos**: Lehetne spórolni a polgármester fizetésén, ami meg lett duplázva, míg az a polgármester, aki sok szociális támogatást adott, egy fillért nem vett fel.

**Varga József képviselő**: Ehhez az is hozzátartozik, hogy annak a polgármesternek volt egy teljes hivatala itt helyben, ami mindent megcsinált helyette, előkészített. Most ketten vannak itt.

**Bíró Imre polgármester**: A kérdés további része a pályázatokra kérdez rá, ismerteti a támogatási összegeket. 2020-ban a Víriuszi Strandfejlesztés 28 millió Ft, 2021-ben 85 millió Ft, 2022-ben 192 millió Ft, amihez hozzávenné a Magyar Falu Program keretében az ingatlan tulajdonba adásból pályázott 1467 hrsz 50 millió Ft értékben. 2023-ban 10 millió Ft, amihez hozzávenné a Víriusz strand vendéglátó egység épületének visszaszerzését, aminek az értéke kb. 50-100 millió Ft lehet. A Dobó utcára beadtak pályázatot, de forráshiány miatt elutasították. December közepéig adnak be egy újabbat be a Magyar Falu keretében. A 2021-2023. évi pályázatok, elnyert támogatások, visszaszerzett ingatlanok összesen: 437.610.983 Ft. Ez nemcsak az ő érdeme, hanem többüké.

**Szűcs László lakos**: Az hangzott el, hogy a bevétel 426 millió Ft, ebből 9 millió Ft a pályázati pénz, az adókból a bevétel 121 millió Ft, ha ezeket levonja, akkor az a kérdése, hogy mi ez a differencia, ez a kb. 360 millió Ft.

**Szántó Szilvia irodavezető**: A 126 millió Ft pályázati pénzről 2022-ben került támogatói okirat kiadásra. Ez a külterületi utakra kapott támogatás. Ez ott szerepel statisztikailag. Ebből 63 millió Ft idén realizálódott. A támogatásokat ott ismertették, amelyik évben elnyerték. Pénzügyileg viszont máshogy könyvelik, akkor amikor megkapják.

**Szűcs László lakos**: Akkor az idén jelzett bevételi összegben szerepel a tavaly elnyert összeg?

**Szántó Szilvia irodavezető**: Ne keverjük össze a könyvelést és a beszámolót.

**Bíró Imre polgármester**: A pályázati pénzek másképp realizálódnak. A pénzügyekre vonatkozó részletes kérdésekre írásban fognak válaszolni.

**Szűcs László lakos**: Kap-e önkormányzati alkalmazott felsőfokú tanulmányokhoz támogatást?

**Bíró Imre polgármester**: Nem. Nincs ilyen. Egyébként is szociális alapú.

**Udvari János lakos**: A tavaszi lakossági fórumon kért egy területmódosítást. Varga úr ezt elutasította. Ismételten beadta. Különleges felhasználási módot kért lehetővé tenni, mert most vízgazdálkodási terület. Építkezni nem akar. Hivatalos választ kér, hogy miért nem kerül testület elé? Miért nem lehet a folyamatot elindítani? HÉSZ-t bármikor lehet módosítani. A másik kérdése aljegyző úrhoz szól a kutak engedélyezéséről.

**dr. Kiss Balázs Tamás aljegyző**: Javasolja megnézni a vízgazdálkodási törvény 2024. január 1-től hatályos 45/O. §-át. Az szerinte egyértelmű.

**Varga József képviselő**: A vízgazdálkodási területről elmondta tavasszal is, ha Udvari úr helyében lenne, ugyanezt csinálná és beadná a kérvényt. Képviselőként viszont nem támogatja, de rajta kívül vannak még négyen a testületben.

**Udvari János lakos**: És miért nem került a testület elé?

**Varga József képviselő**: Azt nem tudja.

**Bíró Imre polgármester**: Mert akkor már megindult a Hész tervezés, és abba már nem fért volna bele.

**Udvari János lakos**: Ezt nem érti…meg kell nézni, hogy hogyan néz ki az a terület. Jó lenne, ha rendezett lenne, ez az önkormányzat érdeke is lenne. A Hész módosítás nem jelent építési engedélyt.

**Udvari János lakos**: A vitorláskikötő tekintetében megállt az ügy, kérdezi, mit lehet erről tudni? Mintha környezetvédelmi oka lett volna.

**Varga József képviselő**: Két külön dologról van szó. A csónakkikötőt azt felejtsék el. Amiről most szó van, az egy kisvitorlásoknak készülő sója lenne. Ez nem egy kikötő lenne. Az az álláspont, hogy ahogy biciklivel körbe lehet menni a Balatonon, úgy kisvitorlással is körbe lehessen vitorlázni a Balatont. Ma kapták meg a pályázathoz a kiírást.

**Komárcsevics Szabolcs lakos**: A karácsonyi világítással kapcsolatosan szeretne kérdezni.

**Varga József képviselő**: Azt gondolja, hogy egy közösségi oldalon úgy lehetne megjeleníteni bármit, ha az névvel történik. Ilonához szólna. A Szepezdi Panaszkönyvre gondol.

**Szarka Ilona lakos**: Semmi köze hozzá!

**Varga József képviselő**: Akkor elnézést kér, nem tudta, ha nem hozzájuk tartozik.

**Szarka Ilona lakos**: Mi az, hogy hozzájuk?

**Varga József képviselő**: Hát a csoportotokhoz! Úgy tudta, hogy ők kezelik ezt az oldalt.

**Szarka Ilona lakos**: Egyesületben van, nem csoportban!

**Varga József képviselő**: Elnézést kér, ha nem ők működtetik. Megköveti őket, nem tudta.

**Gilbert Erika lakos**: Tiszta szégyen a kivilágítás!

**Varga József képviselő**: Még 4 db színes dísz van, ezek hétfőre fent lesznek. Egyébként arra akart kilyukadni, hogy ezen az oldalon látta, hogy a Varga 20 ezer Ft-ért tette fel a fényt a karácsonyfára. Ezt valaki névtelenül írta ki. Azt gondolja, hogy tegnap is itt voltak estig, hétfőn is itt lesznek és teszik fel a fényeket, el lehet jönni segíteni, fel lehet mászni a villanyoszlopra.

**Komárcsevics Szabolcs lakos**: Az önkormányzat fel tud-e lépni az ellen, hogy folyamatosan rágalmazva van, fel van jelentve névtelenül. Illetve közli az itt ülő feljelentőknek, hogy nincs kutyája. Ez nem személyes ügy! Ott ül hátul a rágalmazó. Még arra is volt felszólítás azon az oldalon, hogy őt gyilkolják meg! Le van fényképezve.

**Bíró Imre polgármester**: Közszereplők, így ezt tűrni kell. Erre azt tudja mondani, hogy ki hogy él, úgy ítél.

**Szűcs László lakos**: A csatornázási tervek nem állnak összefüggésben a HÉSZ-el? Azokon a területeken, ahol a csatorna hiánya miatt nem lehet építkezni, nem kívánnak csatornázni?

**Bíró Imre polgármester**: Ahol lehet, ott igen, szeretnének csatornázni. Ez csak egy példálózó felsorolás volt. A HÉSZ által kiszabályozott területeken lehetséges csak.

**Szűcs László lakos**: Ön azt mondta az előző lakossági fórumon, hogy a Sellő közi csatornázás nincs benne a HÉSZ-ben, de a következőbe beleteszik.

**dr. Varga Viktória jegyző**: Akkor a Sellő köz teljesen más összefüggésben került szóba. Arról volt szó, ha ott az önkormányzat meg tud állapodni, akkor lehet a Hész-t módosítani ott. Csatornázásról szó sem volt.

**Szűcs László lakos**: Kérdezi, hogy sikerült-e a Hidas Frigyes utcát a földhivatalnál elintézni.

**dr. Kiss Balázs Tamás aljegyző**: Igen, a KCR-ben rögzítették a Hidas Frigyes utcát.

**Gilbert Erika lakos**: Árpád u. és Öreghegyi u. találkozásánál megállni tilos táblát kér, illetve kérdezi, hogy az Öreghegyi utca fel lesz-e újítva.

**Bíró Imre polgármester**: Egyelőre nincs tervben. Most az Árpád utca teljes hosszára fognak közbeszerzést indítani. A falu összes utcáját felmérették, ez 200 millió Ft, ezt évekre leszakaszolták. Az első rész az Árpád utca, amit önerőből fognak megcsinálni, utána jöhet a többi.

**Szűcs László lakos**: Kérdezi, hogy a 7,5 tonnás korlátozás bevezetéséből mennyi bevétel volt?

**Varga József képviselő**: Semennyi. Amikor bevezették, azt gondolták, hogy ezért majd kérhetnek útdíjat, aztán kiderült, hogy nem. Nem volt téves döntés, az utakat a nagy autók teljesen tönkreteszik.

**Mészáros László lakos**: Miért nem fogadták el a választási bizottságot?

**Bíró Imre polgármester**: Így döntött a testület, így jött ki a szavazat alapján, 2 igen, 1 nem és 1 tartózkodás volt. Nem név szerinti szavazás volt.

**Gilbert Erika lakos**: Mi a helyzet az orvoslakással?

**Bíró Imre polgármester**: Pályáznak a felújításra 50 millió Ft összegben. Sajnos most üresen áll, hasznosítatlanul. Ez így most nem jó, ráadásul egy szepezdi állandó lakos elköltözött onnan.

**Gilbert Erika lakos**: Ki fog ott lakni?

**Bíró Imre polgármester**: Köztisztviselő vagy közalkalmazott.

**Gilbert Erika lakos**: Mikor vesznek szép karácsonyi dekorációt? Más településeken ízléses és szép. Sebestyén polgármesternek már küldött javaslatot.

**Varga József képviselő**: Hogy nézzen ki? Össze kellene ülni, mondják el, hogyan nézzen ki. A gyerekek nagyon szeretik a szánt, ami ott van.

**Hegyiné Havasi Valéria alpolgármester**: Szerinte ízléses. Egy mese utca.

**Varga József képviselő**: Azt kéri, hogy üljenek össze. Adjanak javaslatot. Vegyenek részt konstruktívan. Meg lehet csinálni nagyon szépen, a kivitelezést ő megcsinálja.

**Hegyiné Havasi Valéria alpolgármester**: Neki tetszik, meg a gyerekeknek is.

**Szűcs László lakos**: Polgármesteri beszámoló felkerül a honlapra?

**Bíró Imre polgármester**: Fel.

**Balogh Magdolna lakos:** Ki lesz a szavazatszámláló bizottság? Csak a névsort vagy az előterjesztést is elolvasták?

**Varga József képviselő**: Neki nem volt problémája ezzel.

**Bíró Imre polgármester**: A képviselő-testületnek joga és felelőssége, hogy milyen döntés született.

**Gilbert Erika lakos**: Jegyző asszonynak kellett az áldását adni a névsorra?

**dr. Varga Viktória jegyző**: Ő az áldását adta, ez az ő előterjesztése volt, mondhatni az ő nevei. A testületnek kellett volna jóváhagyni. Jelen állás szerint a Területi Választási Bizottság fogja az általa javasolt neveket jóváhagyni, tehát ugyanez a bizottság lesz, csak bonyolultabban.

**Bíró Imre polgármester**: Köszöni a részvételt.

Több napirendi pont nem lévén Bíró Imre polgármester megköszöni a közmeghallgatáson való részvételt, és azt 17.50 órakor bezárja.

**K.m.f.**

 **Bíró Imre dr. Varga Viktória**

 polgármester jegyző